Dr. sc. Ana Pintarić, red. prof (Filozofski fakultet , Osijek)

Dr. sc. Irena Vodopija, izv. prof. (Učiteljski fakultet, Osijek)

Dr. sc. Vlado Obad, red. prof. (Filozofski fakultet, Osijek)

Fakultetsko vijeće

Filozofski fakultet, Lorenza Jägera 9, Osijek

Predmet: Ocjena teme doktorskoga rada Ksenije Firšt

Fakultetsko vijeće Filozofskoga fakulteta Sveučilišta Josipa Jurja Strossmayera u Osijeku

na sjednici 16. prosinca 2009. imenovalo nas je u stručno povjerenstvo za prihvaćanje

teme doktorske diseracije *Slika obitelji u suvremenom hrvatskom dječjem romanu od*

*1990. do 2009. godine* Ksenije Firšt te podnosimo ovo

**IZVJEŠĆE**

Uvidom u dokumentaciju priloženu molbi utvrdili smo da je Ksenija Firšt rođena u Našicama 20. lipnja 1983., a državljanka je Republike Hrvatske. Osnovnu i srednju školu završila je u Našicama. Diplomiravši 2006. godine s temom *Prostitution in English literature: Shakespeare’s Measure for Measure and Shaw’s Mrs. Warren’s Profession* na Filozofskom fakultetu u Osijeku s odličnim uspjehom, stekla je zvanje profesorice engleskog jezika i književnosti i povijesti.

Kao profesorica engleskog jezika i književnosti radila je od 2005. do 2007. godine u Osnovnoj školi Vladimira Nazora u Feričancima. Školske godine 2007./2008. kao vanjski suradnik radi na Učiteljskom fakultetu gdje predaje te drži seminare i ispite iz kolegija *Dječja književnost na engleskom jeziku* i *Dječja medijska kultura* kao zamjena za profesoricu dr.sc. Željku Flegar. Od 2008. godine radi kao profesorica engleskog jezika u Srednjoj školi Isidora Kršnjavoga u Našicama te u Osnovnoj školi Kralja Tomislava u Našicama.

Poslijediplomski doktorski studij *Književnost i kulturni identitet* upisala je na Filozofskom fakultetu u Osijeku akademske godine 2006./2007. te je odslušala kolegije koji pokrivaju mnoge relevantne književnopovijesne i teorijske predmete. Na na međunarodnoj konferenciji anglista u Nikšiću u Crnoj 2007. sudjelovala je s radom *Constructing gender through language in the works of Raymond Carve* (u suautorstvu). Na stručno-znanstvenom skupu o kazališnoj baštini Valpova sudjelovala je 2010. radom *Književnost i kazalište na njemačkom govornom području u vrijeme djelovanja teatra u valpovačkom dvorcu Prandau (od 1790. do 1848.).* (suautorski rad s dr. sc. Josipom Babićem, izv. prof)

Nakon konzultacija s dr. sc. Anom Pintarić, red, prof., uputila je 2009. godine Fakultetskom vijeću Filozofskoga fakulteta Osijek sinopsis doktorskoga rada pod naslovom *Slika obitelji u suvremenom hrvatskom dječjem romanu od 1990. do 2009. godine.*

U radu će se proučiti kako se promjene nastale u suvremenom zapadnom i hrvatskom društvu odražavaju u hrvatskoj dječjoj književnosti. Posebice će se promotriti odraz tih promjena na književnu sliku obitelji, odnos roditelja i djece i odnos djece prema ostalim socijalnim skupinama (vrtiću, školi, ulici).

Krajem 19. i početkom 20. stoljeća hrvatska dječja književnost u najvećoj je mjeri služila odgoju, jačanju domoljublja i konstituiranju hrvatskoga književnog jezika. U prvoj polovini 20. stoljeća u hrvatskom dječjem romanu prevladavaju realistične teme te s naglaskom na poučnost. U razdoblju nakon Drugoga svjetskoga rata književnost tematizira socrealističke teme. Stjepan Hranjec navodi da tek 60-ih godina 20. stoljeća započinje suvremeni pristup i funkcija dječje književnosti.

Suvremena obitelj je pod utjecajem raznih ekonomskih, društvenih, kulturnih i političkih trendova što se odražava i na književnost koja uvijek vrlo vjerno i detaljno opisuje i promišlja promjene u suvremenom društvu. Suvremeni dječji romani govore o raznim temama bliskim današnjoj djeci, no, osnova dječjeg romana je gotovo uvijek obitelj te odnosi i problemi unutar obitelji. Dječja književnost je najčešće govorila o tipičnoj obitelji koju čine otac, majka i djeca. Međutim, u suvremenom društvu dolazi do pojave netipičnih obitelji vezanih drugim vezama osim rodbinskih što se u velikoj mjeri odražava i u suvremenim dječjim romanima. Nadalje, suvremeni hrvatski dječji romani, slijedeći trend dječjih romana zapadnoeuropskog kruga, tematizira suvremene obiteljske probleme: sukob među roditeljima koji često završava razvodom braka, odrastanje uz jednoga roditelja, nedovoljna roditeljska ljubav, nedostatak komunikacije, preopterećenost karijerom, problem raspodjele kućanskih poslova, nasilje u obitelji, nasilje među djecom, odgoj po pitanju seksualnosti, ali i homoseksualnosti, problemi drogiranja i alkoholiziranja djece i mladih i brojnim sličnim temama.

Međutim, snažan utjecaj na hrvatsku obitelj 90-tih godina 20. stoljeća i početkom 21. stoljeća izvršila su i unutarnja previranja u Hrvatskoj poput Domovinskog rata i socijalnih problema proizašlih iz rata (gubitak doma, škole, roditelja, prijatelja, izbjeglištvo i progonstvo). U suvremenim hrvatskim dječjim romanima zamjetan je trend porasta tema poput nasilja u obitelji, tragičnog gubitka roditelja, općeg osjećaja nesigurnosti, osiromašenja obitelji, nezaposlenosti roditelja, pomame za novcem radi ugleda u društvu, velikih socijalnih razlika i drugih sličnih tema. S tim u svezi sve se više javljaju socijalni i psihološki romani.

Analizom velikog uzorka odabranih djela pristupnica će predočiti i opisati cjelovitu sliku suvremene hrvatske obitelji u kontekstu europske književnosti.

Disertacija će se temeljiti na književnoteorijskim i književnopovijesnim spoznajama o dječjoj književnosti (Milan Crnković, Stjepan Hranjec, Ana Pintarić, Dubravka Težak, Ivo Zalar, i dr.), zatim na ključnim tezama i spoznajama autora koji se bave sociologijom obitelji (George Murdock, David Popenoe, David Elkind, Alexandre Rotenberg, Dennis H. Karpowitz, Claude Levi-Strauss, Anđelko Akrap, i dr.)te radovima teoretičara novog historizma (Stephena Greenblatta).

Književna slika suvremene obitelji u dječjem romanu na taj će se način sveobuhvatno analizirati. Očekuje se uvid u promjene slike obitelji u suvremenoj zapadnoj i hrvatskoj književnosti. Istražit će se u kolikoj mjeri društvene promjene utječu na sliku obitelji u dječjim romanima. Vjerujemo da će rezultati istraživanja pridonijeti boljem razumijevanju razloga i posljedica tih promjena.

Iz navedenoa popisa izvora razvidno je da će pristupnica analizirati velik broj hrvatskih dječjih romana s obiteljskom tematikom od 1990. do 2009.:

Sunčana Škrinjarić: *Čarobni prosjak* (1999.), *Ispit zrelosti* (2002.), Nada Iveljić: *Bakino srce* (2002.), *Bijeli patuljak* (2002.), Anto Gardaš: *Filip, dječak bez imena* (1994.), Tito Bilopavlović: *Čitaj, gospodine balavče* (2002.), Mladen Kušec: *Mama, tata i ja*… (1992.), Stjepan Tomaš: *Halo, ovdje komandosi* (1991.), Sanja Pilić: *O mamama sve najbolje* (1990.), *Mrvice iz dnevnog boravka* (1995.), *Zafrkancije, zezancije, smijancije i ludancije* (2001.), *Sasvim sam popubertetio* (2002.), Tihomir Horvat: *Frka u Ščitarjevu* (1998.), *Legenda o božićnom licitaru* (2002.), Miro Gavran: *Sretni dani* (1994.), Hrvoje Kovačević: *Kuma Slava, brat i krava* (2004.), Jadranko Bitenc: *Pyjama blues* (1996.), Nada Mihoković-Kumrić: *Tko vjeruje u rode još* (1998.), Zoran Pongrašić: *Mama je kriva za sve* (1999.), Ana Đokić-Pongrašić: *Zoe, djevojčica s vrha nebodera* (2001.), Silvija Šesto Stipančić: *Vanda* (2000.), *Debela* (2002.), *Bum Tomica* (2002.), *Bum Tomica II.* (2003.), *Djevac ili patnje mladog Petra* (2005.), Maja Brajko-Livaković: *Nije fer* (2000.), Tonča Anković: *Ljudi bez mjesta* (1998.), Nada Mihelčić: *Bilješke jedne gimnazijalke* (2001.), Šime Storić: *Poljubit ću je uskoro, možda* (2000.), Snježana Babić Višnjić: *Upomoć, mama se smanjila* (2003.), *Janko među digićima* (2004.), Ratko Bjelčić: *Izdajica* (2003.), *Tulum* (2003.), Vladimir Novotny: *Gimnazijske frke* (1999.), Branka Kalauz: *Čuj, Pigi, zaljubila sam se* (2002.), Ruška Stojanović-Nikolašević: *Anina druga mama* (1999.), Vjekoslava Huljić: *Oči u oči s nebom* (2003.), Ivona Šajatović: *Tajna ogrlice sa sedam rubina* (2002.), Sanja Polak: *Dnevnik Pauline P.* (2000.), *Drugi dnevnik Pauline P.* (2004.), Želimir Ciglar: *Dekameron za golobrade pustolove* (1999.), Zoran Krušvar: *Zvijeri plišane* (2008.)

U radu će se istražiti kakva je recepcija suvremenih hrvatskih dječjih romana u odnosu na starije romane hrvatske dječje književnosti te utvrditi koliko su teme opisane u odabranim romanima bliske današnjoj djeci i mladima. Istraživanje će se provesti u osnovnim i srednjim školama.

**CILJEVI ISTRAŽIVANJA I OČEKIVANI ZNANSTVENI DOPRINOS**

Disertacija će utvrditi na koji način se suvremena obitelj razlikuje u odnosu na tradicionalnu obitelj u hrvatskoj književnosti. Također će se odgovoriti na pitanje u kojoj mjeri i na koje sve načine suvremeni zapadnoeuropski i hrvatski društveni trendovi utječu na hrvatsku obitelj i kako obitelj funkcionira te na koje se sve načine nastoje riješiti problemi koji utječu na takvu obiteljsku sliku.

Odgovori na ova pitanja, koje u sebi nose odabrani književni tekstovi, nisu relevantni samo za teoriju i povijest književnosti, nego i za hrvatsku znanost i znanstvene discipline poput sociologije, psihologije, pedagogije i kulturalnih studija i pridonose interdisciplinarnoj razmjeni spoznaja.

**METODOLOŠKI POSTUPCI**

Pristupnica će se koristiti teorijom novog historizma koja izjednačava tekst i kontekst te tako omogućuje interdisciplinarnu analizu koja donosi svestraniji i potpuniji uvid u temu.

Analiza književnih i neknjiževnih tekstova (igranih filmova, animiranih filmova, televizijskih serija, glazbenih video spotova, stripova, novinskih članaka i slično) omogućuje interpretaciju odabranog književnog teksta na više razina i s više gledišta. Teorija recepcije temelji se na proučavanju načina na koje čitatelji prihvaćaju književna djela. U tu će se svrhu provesti i empirijsko istraživanje.

**STRUKTURA RADA**

Pristupnica predlaže sljedeću strukturu disertacije. U uvodnom poglavlju razmotrit će temu i ciljeve istraživanja te predočiti pregled poglavlja. Drugi će dio obuhvatiti povijesni pregled prikaza i stavova o obitelji u relevantnim književnim i teorijskim tekstovima. Potom slijedi prikaz suvremenih stavova o obitelji u književnim, teorijskim i neknjiževnim tekstovima te osnovnih odrednica novog historizma kao interpretacijske metode. Uslijedit će izvješće o recepciji suvremenih hrvatskih dječjih romana (od 1990. do 2009.) u odnosu na romane pretthodnogga razdoblja. Potom slijedi analiza odabranih romana s naglaskom na specifične teme vezane za obiteljsku problematiku. Nakon analize slijedi komparacija odabranih romana sa srodnim romanima u stranoj književnosti kako bi se utvrdilo u kojoj mjeri hrvatski dječji romani prate suvremene trendove romana u svijetu. U završnom dijelu disertacije istaknut će se sličnosti i razlike unutar analiziranog korpusa. Na kraju slijedi zaključak istraživanja. Rad završava popisom primarne i sekundarne literature te sažetcima na hrvatskom i engleskom jeziku.

Predloženim sinopsisom i dosadašnjim radom Ksenija Firšt se pokazala kao obrazovana, zainteresirana i ustrajna osoba koja posjeduje sposobnost znanstvenog analiziranja i kritičkog mišljenja. Budući da je valjano obrazložila temu i nužnost njezine obradbe, predlažemo Fakultetskom vijeću Filozofskoga fakulteta da prihvati Izvješće i odobri izradu doktorske disertacije Ksenije Firšt *Slika obitelji u suvremenom hrvatskom dječjem romanu od 1990. do 2009. godine*, pod mentorstvom dr. sc. Ane Pintarić, red. prof.

U Osijeku, 21. siječnja 2010.

 \_\_\_\_\_\_\_\_\_\_\_\_\_\_\_\_\_\_\_\_\_\_\_ dr. sc. Ana Pintarić, red. prof.

 \_\_\_\_\_\_\_\_\_\_\_\_\_\_\_\_\_\_\_\_\_\_\_ dr. sc. Irena Vodopija, izv. prof.

 \_\_\_\_\_\_\_\_\_\_\_\_\_\_\_\_\_\_\_\_\_\_\_ dr. sc. Vlado Obad, red. prof.